24. ΑΠΟΦΑΣΗ ΕΠΙΤΡΟΠΗΣ ΚΕΦΑΛΑΙΑΓΟΡΑΣ Αριθ.181 της 18 Ιαν./9 Φεβρ.2000 (ΦΕΚ Β΄125) Αποτίμηση μετοχών Χ.Α.Α. και Κ.Α.Α. Αφού έλαβε υπόψη: 1. την παρ.1 του άρθρ.78 του Νόμ..1969/1991 (ΦΕΚ 167 Α΄) όπως συμπληρώθηκε με την παρ.21 του άρθρ.113 του Νόμ.2533/1997 «Χρηματιστηριακή αγορά παραγώγων και άλλες διατάξεις» (ΦΕΚ 228/τ.Α΄/11.11.1997). 2. Το άρθρ.29Α του Νόμ.1558/1985 «Κυβέρνηση και Κυβερνητικά ΄Οργανα» (ΦΕΚ 137 Α΄), όπως προστέθηκε με το άρθρ.27 του Νόμ.2081/1992 (ΦΕΚ 152 Α΄). 3.Το άρθρ.4 παρ.2 του Νόμ.1969/91. 4.Το άρθρ.43 του Νόμ.1969/91, αποφασίζει ομόφωνα: Για την αποτίμηση των μετοχών της Α.Ε. «Χρηματιστήριο Αξιών Αθηνών» (Χ.Α.Α.) και της Α.Ε. «Κεντρικό Αποθετήριο Αξιών» (Κ.Α.Α.) από τις Ανώνυμες Εταιρίες Επενδύσεων Χαρτοφυλακίου και τα Αμοιβαία Κεφάλαια, ως τρέχουσα αξία των μετοχών αυτών λαμβάνεται: 1.Για τις μετοχές του Χ.Α.Α., η τιμή των 17.000 δραχμών στην οποία οι μετοχές αυτές διετέθησαν από το Ελληνικό Δημόσιο το Νοέμβριο 1998 με βάση τη διαδικασία του βιβλίου προσφορών. 2.Για τις μετοχές του Κ.Α.Α., η τιμή των 48.000 χιλιάδων δραχμών, η οποία προέκυψε από τη δημοπράτηση 26.925 μετοχών τον Ιανουάριο του 2000. Η παρούσα απόφαση ισχύει από τη λήψη της. Από τις διατάξεις της παρούσας δεν προκαλείται δαπάνη σε βάρος του Κρατικού Προϋπολογισμού. 